ASHLEY WOOD
és BEN WOOD

A VONAL

ÚJ ÉLETMÓD
AZ AKASA KRÓNIKA
BÖLCSESSÉGÉVEL

ÉDESVÍZ KIADÓ
BUDAPEST

A fordítás az alábbi kiadás alapján készült:

Ashley Wood and Ben Wood / THE LINE A New Way of Living with the Wisdom of Your Akashic Records

Fordító

Végh Orsolya

Szerkesztő

Tóth Gábor

Copyright © 2022 Ashley Wood and Ben Wood

This Translation published by exclusive license from Sounds True, Inc.

Hungarian translation © Végh Orsolya, 2022

Hungarian edition © Édesvíz Kft., 2022

Cover design © Édesvíz Kft., 2022

Szerző fotó: © Vanessa Mayberry 2021

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tipográfia: Alinea Kft.

Borítóterv: Édesvíz Kiadó

Elektronikus változat
Békyné Kiss Adrien

ISBN 978-963-507-318-4 (epub)

ISBN 978-963-507-319-1 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalomjegyzék

Előszó

Bevezetés

1. fejezet: Mit jelent a Vonal?

2. fejezet: Hogyan aktiváld a Vonaladat?

3. fejezet: Hogyan fogadd üzeneteidet, és hogyan bízz meg bennük?

4. fejezet: Hogyan cselekedj az üzeneteknek megfelelően?

5. fejezet: A szeretet az a fonál, ami összetart

6. fejezet: Teremtsünk teret lelkünk fejlődéséhez

7. fejezet: Az átalakulásod energetikai kontrasztjai

8. fejezet: A Köztes Tér

9. fejezet: Lelked fénye

10. fejezet: Sokdimenziós üzenetek és lélekkapcsolatok

11. fejezet: Az Új Világ új frekvenciája

Függelék

Köszönetnyilvánítás

A szerzőről

Jegyzetek

A könyvet lányomnak, Baboonak ajánlom, a magocskának,
akit elültettek bennem, s akiből az ébredésem kicsírázott.

Ez a könyv egy újfajta életmódot, életrendet tár fel előttünk, egy új létformát ebben a dimenzióban, miközben más dimenziókat is megtapasztalunk. Arról a felfedezésről szól, hogy mit jelent sokdimenziós univerzumban élni.

A FÉNYEK KÖRE

Bevezetés

Van egy energiapont a tenyeredben, amely a szívedhez kapcsolódik. Ezt a pontot a kezek szívének, vagy más szóval talahridaja-marmának nevezik az ájurvéda ősi tudományában. Ha kinyújtod a kezed, és arra koncentrálsz, hogy szeretetet küldj valakinek, a tenyered reagálhat arra az energiára, amit kibocsátasz, és meleg bizsergést érezhetsz.

Most szeretetet küldök neked. A tenyerem nyitva van és lüktet, mint egy szív, amely csordultig megtelt szeretettel és hálával irántad, amiért befogadod azt az energiát, amit ezekbe a szavakba öntöttem.

Ebben a könyvben a test egy másik energiapontjáról fogok beszélni neked. Vonalnak hívják, és a fejed búbjától a tested középvonalán lefelé haladva a talpadig tart. Amikor igazodsz a Vonal energiájához, érezni fogod, hogy isteni szeretet fut át rajtad. Ez az a szeretet, amelyre szükségünk van ahhoz, hogy begyógyíthassuk sebeinket, és olyannak lássuk magunkat, amilyenek vagyunk: csillagpor az Univerzumból, a Föld magvai, a létezés dimenzióit átívelő lelkek, valamint belső spirituális kapcsolattal rendelkező lények.

A Vonaladon keresztül konkrét utasításokat kapsz arra vonatkozóan, hogyan mutasd meg magadnak ezt a szeretetet. Ezeket üzeneteknek hívják, és a nap minden másodpercében megállás nélkül futnak keresztül a benned lévő Vonalon. Az Akasa Krónika nevű nem fizikai birodalomból küldik őket. A Krónika mindannak az energetikai lenyomatát tartalmazza, amit a lelked valaha is átélt ebben az életben, valamint minden más életben, melyben valaha is része volt.

A te Vonalad a közvetlen kapcsolatod ezzel a birodalommal. Amikor megkapod a Vonalon keresztül érkező útmutatást, hozzáférsz lelked történelméhez, és lehetőséged nyílik arra, hogy megtanuld, hogyan élhetsz összhangban energiád leghitelesebb, legmélyebben együttérző és leginkább megtestesült kifejeződésével, melynek neve: a Legfelsőbb Éned. Amikor a Vonaladat használod, olyan, mintha a Legfelsőbb Éneddel kommunikálnál arról, hogy miként bontakoztathatod ki ezt az isteni minőséget az életedben.

Vonalad segít eligazodni a kis, mindennapi pillanatokban, összhangban a Legfelsőbb Éneddel, s elvezet azokhoz a képességekhez, célokhoz és leckékhez, amelyeket a lelked hozott el ebbe az életbe. Ez az a gyógyír, amelyre a lelkednek szüksége van ahhoz, hogy gyógyulni, növekedni és fejlődni tudjon. Használd ezt a gyógyírt önmagad és a világ gyógyítására is. Üzeneteidet áthatja az isteni szeretet energiája, és amikor ezen útmutatás szerint cselekszel, úgy fogod érezni, hogy ez a szeretet támogat: a Legfelsőbb Éned felemel, irányít és erőt ad. Ez a szeretet olyan, mint egy világítótorony, amely megmutatja azt az utat, melynek mentén visszatalálhatsz ahhoz a valakihez, akinek lenned kell ebben az életben.

Az Akasa Krónika nem új fogalom. Azóta létezik, mióta az energiával bíró lelkek elkezdtek fizikai formát ölteni. Az idők során sokféle módon fértek hozzá ezekhez a feljegyzésekhez az emberek a világ minden tájáról. Most egy olyan új módszert tanítok meg neked, melynek segítségével hozzáférhetsz az Akasa Krónikához, amely ugyanakkor összhangban van korunk energiájával. Ez egy új módja annak, hogy elfogadd és megértsd, hogyan vezet téged a lelked ebben az életben.

Olyan korban élünk, amely támogat téged ezen az úton. Kollektív szinten sokan felismerjük, hogy a régi élet- és létmódok már nincsenek összhangban legfőbb javunkkal. Olyan sokáig megmondták nekünk, hogy kiknek kell lennünk, mit kell gondolnunk, és hogyan kell éreznünk magunkat, míg végül eljutottunk oda, hogy már nem ismerjük magunkat. Most fontosabb, mint valaha az a feladatod, hogy hazatérj önmagadhoz – ahhoz a valakihez, akit a lelked választott ebben az életben. Az isteni szeretet egyéni, gyönyörű kifejeződése vagy, és a Vonalad révén megismerheted önmagadnak ezt az arculatát.

A Fények Köre (The Pinnacle), az általam csatornázott energiák csoportja a következőt közölte velem: „Amikor úgy érzed, mintha sötétben tapogatóznál, pont akkor kell visszatérned a szeretetnek ebbe a terébe, és még inkább észre kell venned a suttogásokat. A halk, finom suttogások formáját öltő üzenetek mutatják a hazafelé, önmagunkhoz visszavezető utat. Gyökértelennek érzed magad? Instabil vagy? Esetleg bizonytalan? Ez azért van, mert nem vagy otthon. Teremts otthont saját magadban. Itt kell horgonyoznod. Vesd meg a lábad saját otthonodban, önnön magadban. Itt kell lenned, sehol másutt.”

Azt ígérem neked, hogy ha elolvasod ezt a könyvet, megtanulod, hogyan szeresd magad és hogyan bízz magadban annyira, hogy végül hazatalálj igazi énedhez. Ez egy utazás. Ugyanakkor csak a kezdet – nem ér véget, amikor becsukod ezt a könyvet. Amikor a Vonalban élsz, mindennap a tudatában vagy annak, hogy minden, amit mondasz, teszel és gondolsz, képes megtartani a Legfelsőbb Énedhez fűződő kapcsolatodat és a benned áramló szeretetet. Mindemellett pedig megtapasztalod, a maguk valójában éled át az érzéseidet, feltárod a különféle kiváltó okokat, begyógyítod a sebeidet, továbbá eltökélten, méltósággal és önnön magadra támaszkodva elkötelezed magad lelked növekedése, tanulása és fejlődése mellett.

Ezen az utazáson bepillantást nyersz a belső világodba, és meglátod, hogy minden, amit érzel, egyfajta hívás önmagad megismerésére: a lelked szólít téged. Minden pillanat alkalom arra, hogy odafigyelj a Vonalon keresztül kapott üzenetekre, melyek további információkat, jelentéseket, kontextusokat, illetve a következő teendőiddel kapcsolatos útmutatásokat hordoznak. Rétegről rétegre lehántod érzelmeid burkát, megtapasztalod lelked kapcsolatait más helyekkel, időkkel és emberekkel, és feltárul előtted, miért vagy itt a Földön pont most, valamint megvilágosodik számodra az is, hogyan akar a lelked növekedni és fejlődni a tapasztalataid révén. Ezen az utazáson az eddiginél sokkal mélyebb szinten ismered meg majd önmagadat, és megtanulod, hogyan vészeld át a kihívásokkal teli helyzeteket, illetve hogyan élj egy gyönyörűen összehangolt, lélekazonos és feltétel nélküli szeretetben gazdag életet.

Azért vagyok itt, hogy az Akasa Krónikád bölcsességével egy újfajta életszemlélet kialakításában útmutatást adhassak. Fogom a kezed, de azt szeretném, ha a könyv olvasása közben egy bizonyos ponton a szívedre tennéd a kezed, hogy érezd a szeretetet, ami átjár téged. Amikor meg tudod mutatni magadnak ezt a szeretetet, megtanulhatod, hogyan bízz minden üzenetben, amit kapsz, s hogy teljes lényeddel higgy abban, hogy már ebben a pillanatban mindened megvan ahhoz, hogy önmagad vezetője légy.

Hogyan tanultam meg szeretni saját magamat

Mindig is tudtam, hogy más vagyok, de nem mindig fogadtam el azokat a dolgokat, amelyek miatt más vagyok. Amióta az eszemet tudom, inkább energialénynek érzem magam, mintsem fizikainak. Gyerekkorom óta az álmaim, amelyekben különböző világokat és bolygókat jártam be, találkoztam elhunyt szeretteimmel, utaztam az időben és a létezés különböző dimenzióiban, ugyanolyan valóságosnak tűntek számomra, mint az ébrenlétem. Az, ahogyan az állatok energiáját és szeretetét éreztem, más volt, mint azoké, akik körülöttem éltek. Ezért lettem nyolcéves koromban az egyetlen vegetáriánus lakója kicsi, konzervatív, földművelő szülővárosomnak. Másképp hatott rám a szél, másképp éreztem a Föld szívdobbanásait. Tudtam, mit éreznek mások, melyek fizikailag is hatottak rám, még akkor is, ha nem fejezték ki azokat.

Nem mindig tudtam megmagyarázni ezeket az érzéseket és tapasztalásokat, de amikor mégis megpróbáltam feltárni ezt a részemet mások előtt, libabőrös lettem, a szívem hevesen vert, és a szemeim megteltek könnyel. Úgy éreztem, mintha egy ajtót nyitnék ki magamban, csak résnyire, és hagytam, hogy egy nagy, erős fény apró villanása átcikázzon rajtam. A válasz általában ugyanaz volt: „De fura vagy.” Éveken keresztül mindazt, amit átéltem, mélyre elástam magamban, miközben mindent megtettem azért, hogy a környezetem számára „normálisnak” tűnjek.

Egy kisvárosban nőttem fel Manitoba tartományban, Kanada középső részén. A lakosság nagy része keresztény volt, és hűségesen járt templomba, beleértve a családomat is. A nagymamámmal kiskorom óta erős kötelék volt közöttünk. Ő egy odaadóan keresztény nő volt, aki aktív tagja volt az egyháznak, és soha nem hagyta ki a vasárnapi istentiszteletet. Hihetetlenül erős energetikai adottságai is voltak. Megosztotta velem a kristályait, olvasott a tealeveleimből, és minden alkalommal pontos és részletes tanácsokat adott. Beszélgettünk az angyalokról és az álmokról, ő pedig elmesélte, hogyan látogatja meg édesanyja szelleme éjjelente. Ő volt az első spirituális tanítóm, és az első ember, aki elfogadott és nagyra becsült mindent, ami miatt úgy gondoltam, hogy elütök az átlagtól és „fura” vagyok.

Huszonnégy éves voltam, amikor elhunyt. Nagyon szomorú voltam, de ekkor már a halált is az energia átalakulásának, újjászületésnek fogtam fel, és bíztam benne, hogy továbbra is mindig velem lesz. A nagymamám a spiritualitás megértésének új módját mutatta meg nekem. Teljesen más volt, mint amit a gyülekezetben tanultam, és ez segített abban, hogy inkább szeretettel tekintsek saját magamra, mintsem bűntudattal, szégyennel vagy félelemmel. A nagymamám ugyanakkor a nyilvánosság előtt nem mutatta meg a tehetségét, s különösen a gyülekezeti közösséggel volt tartózkodó. Mégis azt mondta nekem: „Ashley, Isten így működik rajtam keresztül. Így osztom meg Isten szeretetét másokkal.” Ez a tanítás mindig is megmaradt bennem, és a szívemben őrzöm továbbra is. A nagymamám segített abban, hogy a képességeimet isteni ajándéknak tekintsem. Miután távozott erről a fizikai síkról, továbbra is vezetett engem, sőt, segített felfedezni azt, hogy az Akasa Krónika fontos részét képezi az életcélomnak.

Akkor tanultam meg igazán, miként mutassam ki a szeretetet önmagam felé, amikor elkezdtem figyelni a kapott üzenetekre. Ez azelőtt volt, hogy tudtam volna, mik is azok az üzenetek, vagy mi a Vonal. Ötletekként mutatkoztak meg a fejemben, amelyek arra inspiráltak, hogy tegyek valamit – tegyem ezt és ezt, olvassak el egy bizonyos dolgot, küldjek sms-t valakinek –, illetve megerősítéseket kaptam ahhoz, hogy a számomra kijelölt úton járok; például ismétlődő számokat láttam (1:11, 4:44, 222 stb.), vagy csengést hallottam a fülemben. Akkor még nem vettem észre, hogy ezek az üzenetek a Legfelsőbb Énemtől érkeztek a Vonalon keresztül.

Egy este mosogatás közben két olyan üzenetet kaptam, amelyek gyökeres változást idéztek elő az életemben. Az első egy podcast elindításáról szólt. A második az volt, hogy kezdjem el megosztani spirituális képességeimet és tapasztalataimat a világgal. Soha nem csináltam még azelőtt ilyet, és nem tudtam, hogyan vagy miért tenném, hogyan is nézne ez ki, vagy milyen következményei lennének. Üzeneteink arra sarkallnak minket, hogy kilépjünk a komfortzónánkból, de pont emiatt a kényelmetlenség miatt kezdünk el fejlődni és átalakulni.

Néhány héten belül elindítottam a podcastot, és elkezdtem beszélni másoknak a spirituális élményeimről. Néhány hónappal a műsor elindulása után interjút készítettem egy vendéggel, aki azt mondta, hogy tanulnom kellene valamiről, amit Akasa Krónikának neveznek. Amikor kimondta ezeket a szavakat – „Akasa Krónika” –, éreztem, hogy erőteljes energia fut át a testemen, mintha valami, ami addig szunnyadófélben volt, életre kelne. „Mit jelent az, hogy Akasa Krónika? – kérdeztem. – Soha nem hallottam róla.” Azt felelte: „Meg fogja változtatni az életedet.” Azonnal vettem egy könyvet az Akasa Krónikáról még aznap, és csupán néhány fejezetet olvastam el, amikor is egy másik üzenetet hallottam magamban: „Tedd le a könyvet, ne olvasd tovább. Már most mindennel rendelkezel ahhoz, hogy elkezdd ezt az utat.”

Az Akasa Krónika olyan, mint egy metafizikai könyvtár, amely mindazt tartalmazza, amit a lelked megtapasztal a keletkezése pillanatától kezdve. Minden cselekvés, minden tudatos és tudat alatti gondolat és érzelem, amit megtapasztalsz minden egyes életedben, belekerül az Akasa Krónikádba. Ha hozzáférsz az Akasa Krónikádhoz, végtelen bölcsességet fog biztosítani számodra végig a lelked útja során.

Először úgy léptem be az Akasa Krónikámba, hogy becsuktam a szemem, egy rövid meditációt végeztem, hogy összpontosítsam az energiámat, és elmondtam egy – a Krónika megnyitására szolgáló – imát, amit a könyvből tanultam. Amint beléptem oda, tudtam, hogy innen már nincs visszaút. Az ott érzett energia örökre megváltoztatott, és ettől a pillanattól kezdve már egy új úton jártam: azon az úton, amely az én számomra jelöltetett ki.

Gyorsan rájöttem, hogy egy teljesen másfajta energiához kapcsolódom, mint amire számítottam. Azt olvastam a könyvben, hogy egy egyedülálló energiacsoporttal fogok találkozni, akiknek az a szerepe, hogy vezessenek és támogassanak, de az az energia, amellyel akkor szembesültem, más volt. Olyan érzés volt, mintha a mennyben lettem volna. Különböző birodalmakat, galaxisokat és dimenziókon átívelő energiákat tapasztaltam. Nem tudtam teljesen kifejezni a mibenlétüket, de tudtam, hogy a tapasztalásaim nem „normálisak”.

Néhány napig gyakoroltam a Krónika megnyitását, de aztán abbahagytam. Térre volt szükségem az új energia feldolgozásához és integrálásához – mindez gyönyörű érzés volt, de ugyanakkor túl soknak is éreztem. Egy nap a semmiből üzenetet kaptam, hogy azonnal lépjek be a Krónikába. Így tettem, s megláttam a nagymamámat. Olyan égi energialények csoportjának a társaságában állt, akiket nem ismertem fel. Azt mondták nekem, hogy a lelkem feladata az Akasa Krónika modernizálása: az, hogy hozzáférhetővé, megközelíthetővé, kevésbé ezoterikussá és könnyebben érthetővé tegyem azt.

Ettől a ponttól kezdve egész életemet az Akasa Krónikának szenteltem. Mindennap bebocsátást kértem a Krónikába, hogy többet megtudjak róla és saját magamról, és alig két hétre rá már Akasa-olvasásokat kezdtem tartani klienseimnek szerte a világon. Hetente tettem közzé podcast-epizódokat, amelyekben megosztottam hallgatóimmal a tapasztalataimat, a közösségimédia-csatornáimon pedig a Krónikával kapcsolatos ismeretekre oktattam az embereket. Később megtudtam, hogy azokat az energiákat, amelyeket az Akasa Krónikából csatornázok le, a Fények Körének nevezik, és azt mondták nekem, hogy a Plejádok nevű csillaghalmazból származnak. A Fények Köre szintén a Fény Tanácsának a része, amely a kozmikus energiák legmagasabb dimenziójának régiója, s az Univerzum számos pontján átível.

A Fények Körén keresztül ismertem meg a Vonalat, és azt, hogy miként használhatom azt az Akasa Krónika eléréséhez ima vagy előzetes meditáció nélkül. Ez a módszer gyors, és felveszi a lépést a modern világ gyorsan mozgó energiájával. A Vonalad megadja a lelkednek azt a környezetet, amelyre szüksége van ahhoz, hogy megértsen és feldolgozzon minden helyzetet pontosan akkor, amikor szükség van rá. A következő néhány fejezetben végigkísérlek azon a folyamaton, amely megmutatja, hogyan használhatod a Vonaladat annak érdekében, hogy hozzáférhess az Akasa Krónikához. Amikor megismered ezt a folyamatot és azt az energiát, amelyhez kapcsolódsz, a szeretet, a támogatás és az útmutatás üzeneteinek fogadása olyan egyszerűvé válik, mint a légzés. Ez az információ át és átáramlik rajtad, és remélem, a segítségével visszatalálsz majd önmagadhoz, hogy összehangolt szuverenitással, lélektudattal és a felhatalmazottság erejével éld az életedet.

Attól a pillanattól kezdve, hogy megértettem a Vonal működését, az életem jobban megváltozott, mint valaha. Megtanultam bízni magamban, szeretni magamat és a lelkemhez igazodó életet élni. Többet megtudtam arról, hogy mihez van érzékem, és a céljaim is letisztultak. Megtanultam, mit hozott a lelkem ebbe az életbe a fejlődésem érdekében. Megtanultam, hogyan kezeljem az érzelmeimet, hogyan viszonyuljak bármilyen helyzethez és tapasztalathoz, illetve hogyan éljek a Vonal frekvenciájában, ami a szeretet frekvenciája.

A Vonalamon keresztül a saját tanítóm, a saját gyógyítóm, a saját gurum és a saját vezetőm vagyok. Békességben, bizalomban, kiegyensúlyozottságban élek, önmagam és mások iránti szeretetben. Ugyanez a fajta átalakulás sok emberrel megtörtént A Line Within (Belső Vonal) nevű közösségünkben, olyanokkal, akik elkezdtek foglalkozni a saját Vonalukkal. Ebben a könyvben példákat és történeteket fogok megosztani közösségünk tagjairól, vagy olyan klienseinkről, akiknek az Akasa Krónikáját elolvastam. Ezekben az esetekben megmutatkozik mindaz a belátás, szeretet és átalakulás, amit a Vonal hozott el az életükbe. Ők azok, akik elvégezték online workshopjainkat az alnwithin.com oldalon, ők a The Line (A Vonal) című podcastunk hallgatói, továbbá a közösségimédia-követőink (@alnwithin) is közéjük tartoznak.

A könyvben olyan gyakorlatok várnak rád, amelyek segíteni fognak abban, hogy megértsd a saját energiádat és érzelmeidet a Vonalad révén, megtanítanak az üzenetek beazonosításának technikájára, valamint arra, hogy a kapott információkat hogyan építsd be a mindennapi életedbe. Születésünktől fogva adott az a képességünk, hogy fogadjuk az üzeneteket, de az már a tanult készségek közé tartozik, hogy a kapott üzeneteknek megfelelően cselekedjünk, isteni időzítéssel. A legtöbb gyakorlat tartalmaz egyfajta naplózást, amelynek során lejegyezheted, hogy milyennek érzed az energiádat, a kapott üzeneteidet, és mit érzel azzal kapcsolatosan, hogy mennyire tudsz harmóniába kerülni mindezzel. Vonalad használata teljes egészében egyéni gyakorlatot igényel, emiatt is fontos az, hogy reflektálj a Vonallal és az üzeneteiddel kapcsolatos saját megtapasztalásaidra annak érdekében, hogy mélyebben bevésődjön mindaz, amit tanulsz, s a fejlődésed is tovább mélyüljön.

Már most is rendelkezel mindennel, amire szükséged van ahhoz, hogy önmagad vezetője légy. Van egy Vonalad, és üzeneteket kapsz rajta keresztül, amelyek visszavezetnek saját magadhoz, de rajtad múlik, hogy elvégzed-e mindazt, ami szükséges. Az üzeneteid magukban hordozzák, hogy mi a teendőd minden egyes pillanatban ahhoz, hogy harmóniában lehess önmagaddal. A nagy kinyilatkoztatások nem egyik napról a másikra történnek meg, és a teljes átalakulás sem megy végbe azonnal. Lelked útja egy egész életen át tartó, kanyargós ösvény, az üzeneteid pedig azok a kövek, amelyeken lépdelsz. Mindent megadnak neked, amire szükséged van ahhoz, hogy megtedd a következő lépést, hogy tovább haladhass és fejlődhess. Lehet, hogy úgy érzed, többet akarsz, de bíznod kell abban, hogy minden pillanatban rendelkezel az összes szükséges dologgal ahhoz, hogy továbbhaladhass.

Itt az ideje megismerned magad – olyan módon, mint eddig sosem. A lelked elvezetett a jelen pillanathoz, ehhez a könyvhöz. Készen állsz rá, hogy elkezdj bízni magadban, vezetve és szeretve magadat, és harmóniában élve azzal a valakivel, aki te vagy. Még mindig fogom a kezedet. Érezd a meleget a tenyeredben; az energiáink kapcsolódnak egymáshoz. Itt vagyok melletted, segítek, de ami még ennél is fontosabb: itt vagy te is, és te is támogatod magadat.

1. FEJEZET

Mit jelent a Vonal?

Amikor egy tükröt tartasz a Nap felé, vakító, nagyon éles fény keletkezik. Ilyen erős vagy akkor, amikor összekapcsolódsz önmagaddal. Okkal léptél rá erre az útra. Ugye jó érzés felfedezni ezt? Most van itt az ideje annak, hogy meglásd saját magadat.

A FÉNYEK KÖRE

A csillagokból születtünk, és a Földre ültettek minket, hogy fejlődjünk. Egész életed során kapcsolatban maradsz a fenti és a lenti világgal egyaránt egy olyan energetikai frekvencián, amit Vonalnak neveznek, és ami keresztülhalad rajtad. Minden áldott nap minden egyes pillanatában a Vonalon keresztül fogadod az iránymutatást, a szeretetet és a támogatást. Ezek az üzenetek az Akasa Krónika nevű energetikai birodalomból származnak az Univerzumból, és Földanya életadó energiája kell ahhoz, hogy aktiválódjanak. Amikor figyelsz az üzeneteidre, megtudod, hogy minden, amit a fizikai világban tapasztalsz, energetikai értelemben benned gyökerezik, mélyen, a lelkedben. Energiából lettünk megalkotva, és a lelked segít megérteni azt, hogy ez az energia hogyan tud visszavezetni önmagadhoz, hogy a saját magad számára kijelölt utat járhasd.

A Fények Köre megtanította nekem azt, hogy az energia mindenütt jelen van. Mindenen áthatol, és mindig mozgásban van. Azt mondják, hogy az energiának olyan lüktetése van, mint a szívnek, és ez az energia, amit joule-ban mérünk, vagy amikor a Föld elektromágneses mezejének a Schumann-rezonanciáját számoljuk ki. Az energia mindenhol ott van körülöttünk, és attól függetlenül, hogy tudatában vagyunk-e, vagy sem, egész életünkön keresztül kapcsolódunk vele. Vannak, akik látják az energiát, vannak, akik hallják is, viszont mindannyian érezzük azt.

A lelked is energia, és olyan energiamozgásokon keresztül kommunikál veled, amelyeket én energetikai rezgéseknek hívok. Ezeket az energetikai rezgéseket a fizikai testedben fájdalomként, bizsergésként érzékelheted, vagy akár a testhőmérsékleted is megváltozhat, de túlnyomórészt érzelemként fognak megnyilvánulni. Azért van a léleknek fizikai létezése, hogy megtapasztalhassa az érzelmeket, és tanuljon, fejlődjön, növekedjen, miközben készül a következő tapasztalásaira. Miután a test természetes biológiai ciklusa végére ér, a lélek új formát ölt vagy egy másik emberi testben, vagy egy másfajta megnyilvánulásban az Univerzum végtelen dimenzióiban. Az energia mindig áramlásban van, és a fizikai élet vége nem jelenti a lélek számára is a véget.

Számomra az az izgalmas, hogy a lelked nincs hozzákapcsolva a testedhez, vagy ehhez a fizikai világhoz. A tested nem más, mint egy olyan „hely”, amelyben a lelked a jelen pillanatban (és minden pillanatban) honol. A lélek több dimenzióban létezik, és végtelen számú tapasztalás éri, nemcsak az emberi dimenzióban, hanem a létezés több különféle síkján, egyszerre. Így hát minden egyes pillanatban bármelyik területről érkezhet információ. Bár ezeket a tapasztalásokat általában előző életeknek nevezik, mert a lineáris időfogalomba, amit az emberiség ismer, ez illik bele a legjobban, energetikailag minden ugyanabban az időben történik.

Álljon itt egy példa, amit a Fények Köre adott. Képzeld el, hogy egy porcelántányért tartasz a kezedben. Ez a tányér az energiádat jelképezi. Most pedig képzeld el azt, hogy elejted a tányért, és ripityára törik. Az egyik darabka nem más, mint a fizikai tested energiája, ebben az adott fizikai életedben. A többi darabka pedig a többi olyan tapasztalat, amelyet az energiád a legkülönfélébb dimenziókban átél. Minden egyes darabka egy időben hever a padlón, ahogyan az energiád is ugyanabban az időben szerzi a tapasztalatait jelen fizikai testedben és a többi dimenzióban is. A lelked egyidejűleg sokféle idősíkon létezik. Ennélfogva lelked többdimenziós tapasztalataira a lelked többi életeként fogok utalni. A 10. fejezetben találsz majd minderre részletesebb magyarázatot.

Lelked ezen tapasztalásainak az információi az Akasa Krónikádban tárolódnak, és ha bármelyik ezek közül a segítségedre lehet (mindig van ilyen), akkor ez az információ a Vonalon keresztül üzenetként jut el hozzád. Ezeket az üzeneteket mindennap, minden pillanatban hallod attól a pillanattól kezdve, hogy először levegőt vettél, és addig fognak hozzád érkezni, amíg ver a szíved és a levegő áramlik a tüdődbe. Én üzenetnek hívom őket, te esetleg más néven ismerheted ezeket – például belső hang, intuíció, zsigeri érzés, hatodik érzék. Ezek az üzenetek segítik a lelked növekedését és fejlődését, valamint támogatnak annak elsajátításában, hogy miként éld le az életedet úgy, hogy harmóniában vagy önmagad legmagasabb rendű és leginkább a maga útját járó megnyilvánulási formájával.

Úgy is gondolhatsz a Vonaladra, mint egy adatbázisra, ami tartalmaz mindent, amire szükséged lehet ahhoz, hogy végigvezessen lelked útjának egy adott szakaszán. Ebbe beletartozik az, hogy felfedezed a céljaidat és a tehetségedet, valamint az is, hogy megtanulod azokat a konkrét dolgokat, amelyeket a lelked eltervezett feladatként lehozott, hogy megtegyen és megtanuljon, a folyamatos fejlődése részeként. Amikor a Vonaladban éled az életedet, akkor az üzeneteid lehetővé teszik a számodra azt, hogy önmagad legjobb tanárává válj, valamint lelkesítő vezető és gyógyító váljon belőled. Minden benned van. Ez egy újfajta módja a létezésnek.

Hogyan működik a Vonal

Ebben az életben energialény és fizikai létező is vagy, az általad kapott üzenetek pedig ezt a kettősséget tükrözik. Energetikai átvitel útján érkeznek abból a birodalomból, ahol az Akasa Krónikád tárolódik. Az üzeneteid a koronacsakrádon keresztül lépnek be a testedbe. Ezen a ponton tiszta energiákról beszélünk, hiszen a tiszta energiák tárházából jutnak el hozzád. Miután végighaladtak a tested középvonalán (a Vonaladon), a medencéd alsó részén keresztül elhagyják a testedet, ami a Vonalad alapja is egyben. Ebből a pontból az energia aztán a Földbe távozik, és az Anyaföld életadó energiája aktiválja üzeneteidet, majd lehozza azokat a fizikai síkra, hogy fogadni tudd őket.

A vonal útja

Miután aktiválódtak, az üzeneteidben ott rejlik lelked történetének bölcsessége (az energetikai lényeged, az esszenciád), és az a megalapozott tudás (azaz a fizikai lényeged), amelynek útjelző szerepe van földi életedben. Miután végighaladtak a Föld szféráin, az üzeneteid visszafordulnak és a talpadon keresztül ismét belépnek a testedbe. Azután felfelé áramlanak a lábadon és a Vonaladon keresztül, ahol végül hozzáférhetővé válnak számodra. Ez egy automatikus és mindig zajló folyamat, amely olyan gyorsan történik, hogy a napod bármely pillanatában, még most is, amikor ezt a könyvet olvasod, üzeneteket kapsz.

Ha mindez új számodra, szeretném, ha tudnád, hogy jobban össze vagy kötve a Vonaladdal és az üzeneteiddel, mint gondolnád. Ez az energia veled van a születésed pillanatától fogva. Nem kell semmiféle különleges képességet elsajátítanod ahhoz, hogy fogadni tudd az üzeneteidet, mert mindez most is zajlik. Mindössze csak vissza kell irányítanod a tudatodat saját magadra, és az élet mágikus mivoltára! Minden megvan benned ahhoz, hogy elkezdj a Vonaladdal együtt létezni. Itt az ideje, hogy hazaérkezz önmagadhoz és az energiádhoz.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen